Нэхъыжьхэр ягъэгушхуэ
ТекIуэныгъэ Иныр илъэс 75-рэ щрикъум ирихьэлIэу «Спартак-Налшык» профессионал футбол клубым игъэлъэпIащ и ветеранхэр.
Хэку зауэшхуэм дызэрыщытекIуам икIи Налшык и «Спартак»-р къызэрызэрагъэпэщрэ илъэс 85-рэ щрикъум я щIыхькIэ «Спартак» ПФК-м и унафэщI Мэшыкъуэ Аслъэнрэ гупым и пашэу илъэс куэдкIэ щыта Заруцкий Александррэ щIыхь тхылъхэмрэ ерыскъыхэкIхэмрэ хуашэри, дуней псом щытепщэ коронавирус уз зэрыцIалэм и зэранкIэ я унэм къыщIэкIыну мазитIым нэблэгъауэ Iэмал щIагъуэ зимыIэ нэхъыжьыфIхэм ящIэупщIащ. Гулъытэ зыгъуэтахэм ящыщщ 1965 гъэм ди командэм хэту Урысей Федерацэм и чемпион хъуа Гогибедашвили Заур, Налшык и «Спартак»-м щыджэгуу я хьэрхуэрэгъухэм я гъуэм япэу топищэ дэзыгъэкIыфа Бэч Руслан, командэм и капитану щыта Алшэгъыр Алий сымэ, нэгъуэщIхэри.
Ветеранхэм хуабжьу я гуапэ хъуащ зэращымыгъупщэр икIи нобэми щIэблэщIэм зэралъэкIкIэ зэрызыщIагъэкъуэнур жаIащ.
Хьэтау Ислъам.
Сурэтым: Гогибедашвили Зауррэ Мэшыкъуэ Аслъэнрэ.
